Polisieman ernstig beseer, familielid dood toe groep toeslaanArgieffoto ŉ Polisieman wat nie aan diens was nie is in ŉ ernstige toestand in die hospitaal en sy familielid dood nadat ŉ groep mans Sondagaand op hulle losgebrand het. Brig. Vishnu Naidoo, woordvoerder van die polisie, het gesê die voorval het omstreeks 22:45 in Xhamastraat in Motherwell plaasgevind. Volgens Naidoo word daar vermoed die polisieman, verbonde aan die Humewood-polisie, en sy familielid was by ŉ taverne in Mortherwell toe ŉ argument tussen hulle en van die mense in die taverne uitgebreek het. “Hulle het besluit om te ry en soos hulle in Xhamastraat gery het, het hulle ŉ geluid onder die voertuig gehoor. Toe hulle stilhou, is hulle deur ŉ groep mans uit die motor gepluk en geskiet. Mzwabantu Mnqojana (34) is op die toneel dood terwyl die adjudant-offisier verskeie kere geskiet is,” het Naidoo gesê. Hy is tans in ŉ ernstige maar stabiele toestand in die hospitaal. Sy dienspistool is tydens die voorval gesteel. Genl. Kehla Sitole, nasionale polisiekommissaris, het dié aanval veroordeel en ŉ 72 uur-aksieplan geaktiveer om die skuldiges op te spoor. ŉ Saak van moord, poging tot moord en gewapende roof word ondersoek.